Modimolle-grondbesetting: ‘Dis ŉ politieke spel’Inwoners het Donderdag (19 Januarie 2017) begin om vir hul erwe op munisipale grond buite Modimolle uit te meet. Foto: Facebook Daar is nog geen duidelikheid of en wanneer daar teen die grondbesetters opgetree sal word wat sedert Donderdag begin het om vir hul erwe op munisipale grond langs die R101 by Modimolle (Nylstroom) in Limpopo uit te meet nie. Maroela Media het vroeër berig honderde mense is glo deur politieke leiers van die EFF en die ANC aangepor om vir hul erwe op die stuk grond uit te meet. Die grondbesetters het ook glo die heining na die plaas van Jaco Vosloo, ŉ plaaslike boer, afgebreek en erwe op sy private grond uitgemeet. Dit het daartoe gelei dat Vosloo Vrydag ŉ klag van onwettige betreding by die polisie aanhangig gemaak het. Marlene van Staden, burgemeester van Modimolle, het aan Maroela Media gesê die munisipale grond waarop die erwe uitgemeet is, is geoormerk vir toekomstige residensiële ontwikkeling. Daar is egter geen basiese dienste soos water en sanitasie op die grond nie en dit is ver geleë van maatskaplike geriewe soos skole en klinieke. Sy het gesê dit is daarom baie onverantwoordelik vir politieke leiers om mense aan te moedig om hierdie grond te beset. “Ons wil graag ŉ hofinterdik kry om die polisie in staat te stel om die sowat 600 mense van die grond te verwyder, maar in hierdie stadium wag ons nog vir die munisipale bestuurder om die hofaansoek te teken. Tot dusver het die bestuurder geweier om die aansoek te teken. Ek weet nog nie of hy dit wel gaan teken nie,” het Van Staden gesê. “Die munisipaliteit het simpatie vir die behoeftes van die gemeenskap en ons verstaan hulle frustrasie met die nalatenskap van die swak dienslewering van die vorige [plaaslike] regering. Ons wil egter die gemeenskap versoek om hul stemme dik te maak tydens die openbare deelname- prosesse en om nie oor te gaan tot onwettige optrede nie. Die realiteit is dat net die persone met politieke agendas gaan voordeel trek uit hierdie grondbesetting. Die gemeenskap moet saam met ons werk om die behuisingskrisis in die munisipaliteit op te los.” Die woordvoerder van die munisipaliteit kon nie onmiddellik Maandag vir kommentaar bereik word nie. Intussen het Vosloo Maandag aan Maroela Media gesê dat die besetters van sy grond af beweeg het nadat hy ŉ saak by die polisie aanhangig gemaak het. “Ek het ŉ pad geskraap tussen die munisipale grond en my plaas sodat daar ŉ duidelike lyn is waaroor hulle nie mag beweeg nie. Hulle het die draad daar afgebreek wat aanvanklik die skeiding tussen my plaas en die munisipale grond was. Die besetters het sedertdien nog nie oor hierdie pad beweeg op my plaas nie, so op die oomblik is daar nie ŉ probleem nie, maar ek sal voortgaan om die situasie te monitor.” Inwoners het Donderdag (19 Januarie 2017) begin om vir hul erwe op munisipale grond buite Modimolle uit te meet. Foto: Facebook Stefan Pieterse, nasionale woordvoerder van AfriSake, het aan Maroela Media gesê dat die organisasie gereed is om Vosloo met regsaksie by te staan sou die inwoners weer sy grond betree, maar dat dit tot op hede nog nie nodig was nie. Intussen het Desiree van der Walt, DA-LP vir die Waterbergstreek van Limpopo, gesê sy glo dat die grondbesetting beslis deel van ŉ politieke spel is wat deur die EFF en die ANC gespeel word. “Ons sal nie toelaat dat die EFF of die ANC ons intimideer omdat ons saam met vennote hier die plaaslike regering is nie. Ons verstaan hier is ŉ reuse-tekort aan behuising in die gebied en al die mense wat op die lys vir regeringsbehuising moet wees, moet so vinnig as moontlik op daardie lys kom. Ons kan egter nie toelaat dat mense net links en regs onwettig grond beset nie – die behoorlike prosedures moet gevolg word,” het Van der Walt gesê. Volgens Van der Walt is daar baie min van die inwoners wat begin het om huise op die munisipale grond te bou en is dit grootliks net erwe wat uitgemeet en skoongemaak is. Sy het bygevoeg dat die munisipaliteit sal voortgaan om gesprekke met die provinsiale regering te voer rondom finansiering om die lewering van behuising in die gebied en die verbetering van basiese dienste in informele nedersettings te bespoedig.